b'\n_START_ARTICLE_\nBundestago praktikos stipendija\n_START_PARAGRAPH_\nTarptautin\xc4\x97 parlamento stipendija (vok. Internationales Parlaments-Stipendium, IPS, iki 2007 m. - Internationales Parlaments-Praktikum, IPP - tarptautin\xc4\x97 parlamento praktika) \xe2\x80\x93 jauniems specialistams skirta Vokietijos Bundestago ir Berlyno Humboldt\xc5\xb3 universiteto programa, suteikianti galimyb\xc4\x99 ma\xc5\xbedaug 115 jaun\xc5\xb3 \xc5\xbemoni\xc5\xb3 i\xc5\xa1 21 \xc5\xa1alies kasmet atlikti Vokietijos Bundestago nari\xc5\xb3 vadovaujam\xc4\x85 praktik\xc4\x85, susipa\xc5\xbeinti su Vokietijos politikoje vykstan\xc4\x8diais sprendim\xc5\xb3 pri\xc4\x97mimo procesais ir sukaupti praktin\xc4\x97s patirties parlamentinio darbo srityje._NEWLINE_IPS programa kiekvienais metais prasideda kovo 1 d. ir trunka 5 m\xc4\x97nesius. IPP dalyviai i\xc5\xa1 Vokietijos Bundestago biud\xc5\xbeeto kas m\xc4\x97nes\xc4\xaf gauna 450 EUR stipendij\xc4\x85. Be to, dalyviams u\xc5\xbetikrinamas nemokamas apgyvendinimas ir apmokamos sveikatos, civilin\xc4\x97s atsakomyb\xc4\x97s draudimo ir draudimo nuo nelaiming\xc5\xb3 atsitikim\xc5\xb3 i\xc5\xa1laidos bei kompensuojamos atvykimo \xc4\xaf Berlyn\xc4\x85 ir i\xc5\xa1vykimo i\xc5\xa1 jo i\xc5\xa1laidos._NEWLINE_Stipendininkai dalyvauja specialiuose renginiuose, seminaruose, ekskursijose, lankosi federalini\xc5\xb3 fond\xc5\xb3 b\xc5\xabstin\xc4\x97se (Adenauerio, \xc4\x96berto, DAAD ir kituose fonduose) i\xc5\xa1klauso 3 Berlyno universitet\xc5\xb3 (Laisvojo, Humboldto ir technikos universiteto) kurs\xc4\x85, atlieka praktik\xc4\x85 Bundestago nari\xc5\xb3 biuruose (tvarko dokumentus, vyksta susitikti su rink\xc4\x97jais ir pan.)._NEWLINE_Pretenduoti gali auk\xc5\xa1t\xc5\xb3j\xc5\xb3 mokykl\xc5\xb3 absolventai iki 30 m., besidomintys politika, turintys labai geras vokie\xc4\x8di\xc5\xb3 kalbos \xc5\xbeinias.\n_START_SECTION_\nIPS ir Lietuva\n_START_PARAGRAPH_\nIki 2008 met\xc5\xb3 daugiau nei 10 lietuvi\xc5\xb3 dalyvavo IPS programoje. 2009 m. - Kristina Pe\xc5\xa1elyt\xc4\x97 (projekt\xc5\xb3 asistent\xc4\x97 NVO \xe2\x80\x9eB\xc5\xabsto iniciatyva Ryt\xc5\xb3 Europai\xe2\x80\x9c, vok. IWO) ir R\xc5\xabta Jazukevi\xc4\x8di\xc5\xabt\xc4\x97 (u\xc5\xbesienio reikal\xc5\xb3 ministerijos Elektronin\xc4\x97s komunikacijos skyriaus ata\xc5\xa1\xc4\x97). Lietuvoje veikia buvusius praktikantus vienijanti visuomenin\xc4\x97 organizacija (ALUMNI).'